Begroting: Belasting verhoog; provinsies se begrotings veel kleinerDie minister van finansies, Tito Mboweni. (Foto: Kopano Tlape/GCIS) Provinsiale en munisipale regerings sal hul rieme veel dunner moet sny, want hul begroting gaan volgende jaar in reële én absolute terme aansienlik verklein. Dit is ondanks nuwe belastings wat R5 miljard in die volgende boekjaar moet insamel. Die enigste provinsie waarvan die begroting in absolute terme styg, is Gauteng, waar dit toeneem van R108,3 miljard tot R109,3 miljard. Die Oos-Kaap se begroting gaan daal van R69,2 miljard tot R66,8 miljard, die Vrystaat s’n van R28,9 miljard tot R28,5 miljard, KwaZulu-Natal se begroting verminder van R107,6 miljard tot R105,1 miljard, Limpopo s’n van R60,3 miljard tot R58,9 miljard, Mpumalanga se begroting van R42,6 miljard tot R42 miljard, die Noord-Kaap se begroting krimp van R13,7 miljard tot R13,6 miljard, Noordwes van R36,3 miljard tot R36,1 miljard en die Wes-Kaap van R53,6 miljard tot R53,4 miljard. Die munisipale toewysing word voorts aangepas en van volgende jaar af sal munisipaliteite spesifieke toewysings ontvang wat hulle verplig sal wees om aan infrastruktuur te bestee.